Broj:

Zagreb, 28. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Alojza Tomaševića, župana Požeško-slavonske županije**,pokrenutom Odlukom Povjerenstva broj: 711-I-841-P-179-18/19-13-11 od 14. ožujka 2019.g.,na 80. sjednici, održanoj 28. veljače 2020.g., donosi sljedeću:

**ODLUKU**

**Utvrđuje se da dužnosnik Alojz Tomašević, župan Požeško-slavonske županije, nije bio u povredi članka 2. ZSSI-a, obzirom da je u predmetnom postupku utvrđeno kako dužnosnik, povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, nije donosio odluke iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 1. svibnja 2018.g., od kada je u navedenom trgovačkom društvu zaposlena snaha dužnosnika, do 1. srpnja 2018.g. kada je Javna ustanova Regionalni koordinator razvoja Požeško-slavonske preuzela sve zaposlenike, poslove, materijalno-tehnička sredstva i druga imovinu i imovinska prava od trgovačkog društva PANORA d.o.o.**

Obrazloženje

Povjerenstvo je na 43. sjednici, održanoj dana 14. ožujka 2019.g., pokrenulo postupak za odlučivanje o sukobu interesa protiv dužnosnika Alojza Tomaševića, župana Požeško-slavonske županije, radi utvrđivanja je li povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, bio u potencijalnom sukobu interesa, koji bi proizlazio iz donošenja odluka iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 26. travnja 2018.g., od kada je u navedenom trgovačkom društvu zaposlena snaha dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Dužnosnik se na navedenu Odluku o pokretanju postupka očitovao pisanim očitovanjem koje je 5. srpnja 2019.g. zaprimljeno u ulaznoj pošti Povjerenstva pod brojem 711-U-2522-P-179-18/19-14-2. U očitovanju dužnosnik u bitnom navodi kako je Odlukom Skupštine Požeško - slavonske županije 2010. godine osnovana Regionalna razvojna agencija Požeško - slavonske županije kao društvo s ograničenom odgovornošću. Osnivač je tada bio zastupan po županu Marijanu Aladroviću. Za direktoricu koja zastupa društvo pojedinačno i samostalno, imenovana je mr.sc. Senka Horvat, temeljem Ugovora o međusobnim pravima i obvezama od 27. listopada 2010.g. Temeljem Zakona o izmjenama i dopuna Zakona o regionalnom razvoju Republike Hrvatske („Narodne novine“ br. 123/17) kojim se propisalo kako regionalni koordinatori mogu biti samo javne ustanove, osnovana je Odlukom Skupštine Požeško-slavonske županije 08. ožujka 2018. godine Javna ustanova Regionalni koordinator razvoja Požeško-slavonske županije te je propisan rok prilagodbe 6 mjeseci. Istom Odukom Skupštine Požeško - slavonske županije za privremenu ravnateljicu je imenovana mr.sc. Senka Horvat koja je i provela upis u sudski registar te priredila druge opće akte koje je usvojilo Upravno vijeće. Temeljem Odluke o osnivanju i Ugovora o prijenosu gospodarske cjeline, uz suglasnost Upravnog vijeća, Ustanova je od 01. srpnja 2018. započela s radom, odnosno preuzela je sve poslove i zaposlenike od Regionalne razvojne agencije PSŽ - PANORA d.o.o. Od 01. srpnja 2018. godine trgovačko društvo Regionalna razvojna agencija PSŽ - PANORA d.o.o. nema zaposlenih, budući je temeljem Ugovora o prijenosu gospodarske cjeline od 01. srpnja 2018. godine sve poslove, prava i obveze te zaposlenike od Regionalne razvojne agencije PSŽ - PANORA d.o.o. preuzela Javna ustanova Regionalni koordinator razvoja PSŽ. Temeljem javnog natječaja, provedenog sukladno Zakonu o ustanovama (NN br. 76/93, 29/97, 47/99, 35/08) za ravnateljicu je na mandat od 4 godine, odlukom Upravnog vijeća od 30. srpnja 2018., imenovana mr.sc. Senku Horvat od 01. kolovoza 2018.g.

Člankom 3. stavkom 1. podstavkom 38. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je dužnosnik Alojz Tomašević obnašao dužnost župana Požeško-slavonske županije u mandatu 2013. -2017. te da istu dužnost obnaša i u aktualnom mandatu počevši od 31. svibnja 2017.g. Stoga je, povodom obnašanja navedene dužnosti, i dužnosnik Alojz Tomašević obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Predmetni postupak pokrenut je povodom okolnosti da je direktorica trgovačkog društva Regionalna razvojna agencija Požeško-slavonske županije - PANORA d.o.o. diskrecijskom odlukom, bez provođenja natječaja (što je sukladno propisima, budući se radi o trgovačkom društvu), zaposlila snahu dužnosnika u tom trgovačkom društvu. Snaha dužnosnika se može, povodom predmetne okolnosti zapošljavanja, smatrati s dužnosnikom povezanom osobom, odnosno navedena okolnost može utjecati na nepristranost dužnosnika, budući kroz navedeni radni odnos snaha ostvaruje materijalna prava zajedničkog kućanstva s njegovim sinom, kao povezanom osobom. Dužnosnik Alojz Tomašević je pak kao predstavnik osnivača tog trgovačkog društva jedini član Skupštine Društva te kao takav jedini odlučuje o statusnim i drugim pravima i obvezama direktorice, koja je ovlaštena odlučivati o svim eventualnim promjenama radnog statusa i prava iz radnog odnosa zaposlenika. Stoga se dužnosnik Alojz Tomašević nalazi u situaciji u kojoj njegovi privatni interesi, mogu utjecati na nepristranost u obavljanju javne dužnosti što predstavlja mogući sukob interesa u smislu članka 2. stavka 2. alineje 3. ZSSI-a.

Sukladno Odluci o pokretanju Povjerenstvo je u predmetnom postupku utvrdilo je li dužnosnik Alojz Tomašević, nakon što je njegova snaha zasnovala radni odnos u trgovačkom društvu Regionalna razvojna agencija Požeško-slavonske županije - PANORA d.o.o., donosio konkretne odluke iz nadležnosti Skupštine društva kojima je utjecao na status i materijalna prava direktorice tog trgovačkog društva.

Uvidom u podatke sudskog registra Trgovačkog suda u Osijeku - stalna služba u Slavonskom Brodu, utvrđeno je da je pod matičnim brojem subjekta 050048970 upisano trgovačko društvo Regionalna razvojna agencija Požeško-slavonske županije - PANORA d.o.o., OIB: 54178023079, pravni oblik: društvo s ograničenom odgovornošću. Kao jedini osnivač/član društva upisana je Požeško-slavonska županija. Pod podacima o osobama ovlaštenim na zastupanje upisana je Senka Horvat, direktor - zastupa društvo pojedinačno i samostalno. Pod podacima o osnivačkima aktima upisana je: Izjava o osnivanju društva s ograničenom odgovornošću od 19. srpnja 2010.g. Odlukom skupštine društva od 5. listopada 2015.g. o izmjeni Izjave o osnivanju društva s ograničenom odgovornošću izmijenjen je naziv temeljnog akta društva, izmijenjen je članak 2. koji se odnosi na tvrtku društva, članak 5. koji se odnosi na djelatnosti društva, te članak 8. stavak 2. koji se odnosi na podatke direktora društva.

Nadalje, uvidom u podatke sudskog registra Trgovačkog suda u Osijeku - stalna služba u Slavonskom Brodu, utvrđeno je da je pod matičnim brojem subjekta 030203016 upisana ustanova Regionalni koordinator razvoja Požeško-slavonske županije, OIB: 49631358300, pravni oblik: ustanova. Kao jedini osnivač upisana je Požeško-slavonska županija. Pod podacima o osobama ovlaštenim na zastupanje upisana je Senka Horvat, ravnateljica, Odlukom Upravnog vijeća ustanove od 30. srpnja 2018. godine, imenovana za ravnatelja ustanove. Navedena je prema podacima iz sudskog registra od 24. travnja 2018.g. do 24. rujna 2018.g. bila privremena ravnateljica, da bi od 24. rujna 2018.g. bila imenovana za ravnateljicu.

Na zahtjev Povjerenstva, trgovačko društvo Regionalna razvojna agencija Požeško-slavonske županije - PANORA d.o.o. dostavila je 13. kolovoza 2018.g. očitovanje, Broj: 59/18-01-1 od 7. kolovoza 2018.g., zaprimljeno pod brojem 711-U-2449-P-179/18-08-2, u kojem se navodi kako je Božana Tomašević zaposlena u navedenom trgovačkom društvu na temelju Ugovora o radu sklopljenog 26. travnja 2018.g., a da je ista s radom krenula 1. svibnja 2018.g**.** Pri zapošljavanju nije bilo natječaja za zapošljavanje jer Regionalna razvojna agencija Požeško-slavonske županije - PANORA d.o.o. kao društvo s ograničenom odgovornošću nije u obvezi provoditi natječaje za zapošljavanje.

Na dodatno traženje, Regionalna razvojna agencija Požeško-slavonske županije - PANORA d.o.o. je dostavila očitovanje, Broj: 59/18-01-03 od 24. listopada 2018.g., u kojem se navodi kako je Senku Horvat direktoricom tog trgovačkog društva imenovala Skupština Društva, odnosno župan Marijan Aladrović i to Izjavom o osnivanju društva s ograničenom odgovornošću od 19. srpnja 2010.g., koja se zajedno s Odlukom o osnivanju razvojne agencije od 5. srpnja 2010.g. dostavlja u prilogu.

Uvidom u Izjavu o osnivanju društva s ograničenom odgovornošću Regionalna razvojna agencija Požeško-slavonske županije d.o.o., sastavljenu po Javnom bilježniku Mariu Včeliku iz Požege 19. srpnja 2010.g., utvrđeno je kako je istom Izjavom osnovano trgovačko društvo Regionalna razvojna agencija Požeško-slavonske županije d.o.o., osnivača Požeško-slavonske županije, zastupane po Marijanu Aladroviću, županu Požeško-slavonske županije. Člankom 8. Izjave utvrđeno je da zastupanje i poslovanje Društva vodi uprava Društva koja se sastoji od jednog direktora. Za direktora se imenuje Senka Horvat iz Lipika. Direktor će zastupati društvo samostalno i pojedinačno. Visinu naknade za rad direktora određuje Skupština Društva. Navedena Izjava stupila je na snagu danom davanja, a primjenjuje se od dana upisa osnivanja društva u sudski registar.

U prilogu očitovanja Povjerenstvu su dostavljeni i Odluka Županijske skupštine Požeško-slavonske županije o osnivanju razvojne agencije od 5. srpnja 2010.g. i Odluka o izmjenama i dopunama Odluke o osnivanju razvojne agencije od 17. ožujka 2011.g.

Uvidom u gore navedenu Odluku od 5. srpnja 2010.g. utvrđeno je kako je na 5. sjednici Županijske skupštine Požeško-slavonske županije donesena Odluka kojom županija osniva razvojnu agenciju radi unapređenja gospodarskog i društvenog razvitka, u svrhu poticanja projekata od značaja za razvoj područja Požeško-slavonske županije te projekata jedinice lokalne samouprave koji su u funkciji gospodarskog razvitka. Agencija se osniva kao društvo s ograničenom odgovornošću za istraživanje, razvoj i ostale poslovne djelatnosti. Člankom 6. propisano je da članovi društva upravljaju društvom putem tijela društva, a to su Uprava i Skupština. Upravu Društva čini direktor Društva koji će ujedno biti i osoba ovlaštena za zastupanje društva, a imenovat će ga svojom odlukom Skupština Društva. Skupštinu Društva predstavlja Županijska skupština Požeško-slavonske županije, a koja preuzima prava, obveze i ovlasti Skupštine Društva.

Županijska skupština Požeško-slavonske županije je na 8. sjednici 17. ožujka 2011.g. donijela Odluku o izmjenama i dopunama Odluke o osnivanju razvojne agencije kojom se mijenja članak 6. stavak 3. Odluke o osnivanju razvojne agencije od 5. srpnja 2010.g. na način da Skupštinu Društva predstavlja župan Požeško-slavonske županije.

Uvidom u podatke dostavljene od Matičnog ureda Požega i uvidom u rubriku „Podaci o djeci“ iz podnesenih Izvješća o imovinskom stanju dužnosnika Alojza Tomaševića, utvrđeno je da je Božana Tomašević supruga dužnosnikovog sina Danijela Tomaševića. Prihodi koje supruga dužnosnikovog sina ostvaruje po osnovi plaće iz radnog odnosa bračna su stečevina odnosno prihodi domaćinstva dužnosnikovog sina. Iz navedenih osnova i okolnosti opravdano se može smatrati da između dužnosnika Alojza Tomaševića i Božane Tomašević postoji odnos povezanosti temeljem kojeg se može dovoditi u pitanje nepristranost dužnosnika Alojza Tomaševića u situacijama kada se nađe u prilici donositi odluke koje izravno ili neizravno mogu imati utjecaja na Božanu Tomašević, a posljedično tome i na dužnosnikovog sina.

Iz prikupljenih podataka i dokumentacije proizlazi da je snaha dužnosnika Alojza Tomaševića od 26. travnja 2018.g. zaposlena u trgovačkom društvu Regionalna razvojna agencija Požeško-slavonske županije - PANORA d.o.o., na temelju diskrecijske odluke direktorice tog trgovačkog društva Senke Horvat, u skladu s ovlastima i nadležnostima Uprave Društva. Navedeno trgovačko društvu u 100% je vlasništvu Požeško-slavonske županije, a dužnosnik Alojz Tomašević, kao župan Požeško-slavonske županije, sukladno članku 6. stavku 3. Odluke o osnivanju razvojne agencije, predstavlja Skupštinu Društva, koja sukladno stavku 2. istog članka imenuje Upravu Društva. Nije sporno da dužnosnik Alojz Tomašević, obavljajući funkciju Skupštine trgovačkog društva Regionalna razvojna agencija Požeško-slavonske županije - PANORA d.o.o., nije ovlašten odlučivati o radnom i materijalnom statusu zaposlenika tog trgovačkog društva, ali je ovlašten odlučivati o pravima i obvezama članova Uprave, odnosno direktora. Naime, dužnosnik je sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., u daljnjem tekstu: ZTD) kao Skupština društva Regionalna razvojna agencija Požeško-slavonske županije - PANORA d.o.o., ovlašten i dužan odlučivati o statusu i materijalnim pravima direktora tog trgovačkog društva. Sukladno članku 424. stavku 1. ZTD-a, članovi društva s ograničenom odgovornošću mogu svojom odlukom u svako doba opozvati članove uprave. Nadalje, sukladno članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o financijskim izvješćima društva, izvješću uprave o stanju društva ako ga je društvo dužno izraditi, davanju razrješnice članovima uprave i nadzornog odbora, ako ga društvo ima, imenovanju i opozivu članova uprave, izboru i opozivu članova nadzornog odbora ako ga društvo ima, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i drugom. Na temelju analogne primjene članka 276. ZTD-a, skupština društva s ograničenom odgovornošću odlučuje o davanju razrješnice članovima uprave i nadzornog odbora jednom godišnje kada su joj predočena godišnja financijska izvješća. Davanjem razrješnice glavna skupština odobrava kako su članovi uprave i nadzornog odbora vodili društvo, pri čemu to nema značaj odricanja od zahtjeva za naknadom štete s naslova odgovornosti.

Nadalje, u postupku je utvrđeno kako je Odlukom Skupštine Požeško-slavonske županije od 6. ožujka 2018.g. osnovana javna ustanova Regionalni koordinator razvoja Požeško-slavonske županije (temeljem Zakona o izmjenama Zakona o regionalnom razvoju). za privremenu ravnateljicu imenovana je Senka Horvat. Odlukom Skupštine Požeško-slavonske županije, sukladno članku 19. Odluke, ustanova Regionalni koordinator razvoja Požeško-slavonske županije će preuzeti sve zaposlenike, poslove, materijalno-tehnička sredstva i drugu imovinu i imovinska prava i obveze od trgovačkog društva Regionalna razvojna agencija Požeško-slavonske županije – PANORA d.o.o.

Na temelju gore navedene Odluke sklopljen je 20. lipnja 2018.g. između trgovačkog društva Regionalna razvojna agencija PANORA d.o.o. i javne ustanove Regionalni koordinator razvoja Požeško-slavonske županije Ugovor o prijenosu prava i obveza s trgovačkog društva na javnu ustanovu (prijenos gospodarske cjeline).

Slijedom gore navedenog, na traženje Povjerenstva, trgovačko društvo Regionalna razvojna agencija PANORA d.o.o. je dana 22. listopada 2019.g. dostavilo očitovanje u kojem se navodi kako je Božana Tomašević u navedenom društvu bila zaposlena od 1. svibnja 2018.g. do 30. lipnja 2018.g. U razdoblju u kojem je Božana Tomašević bila zaposlena Skupština Društva nije donijela razrješnice direktora društva, nije donijela odluku da bi dio dobiti bio isplaćen direktoru, nikada nije odlučivala o zahtjevu za naknadu štete protiv članova uprave i druge odluke koje se izravno odnose na status i materijalna prava direktora društva, osim definiranih ugovorom od 27. rujna 2010.g. U prilogu očitovanja dostavljeni su Zapisnici sa 11. i 12. sjednice Skupštine Društva, koje su održane u razdoblju u kojem je Božana Tomašević bila zaposlena u Društvu. Uvidom u Zapisnike utvrđeno je kako na istim sjednicama Skupština nije odlučivala o pitanjima koje se odnose na radni i materijalni status direktorice tog trgovačkog društva.

Dužnosnik je pristupio 75. sjednici Povjerenstva održanoj 16. siječnja 2020.g. kojom prilikom je u bitnom naveo kako ničime nije utjecao na zapošljavanje dužnosnikove snahe u predmetno trgovačko društvo. Dužnosnik je naveo kako je kao Skupština prihvaćao izvješće o radu uprave sukladno zakonu.

Slijedom navoda dužnosnika, od trgovačkog društva Regionalna razvojna agencija PANORA d.o.o. je zatraženo dodatno očitovanje je li Skupština tog trgovačkog društva u razdoblju u kojem je Božana Tomašević bila zaposlena u istom (od 1. svibnja 2018.g. do 30. lipnja 2018.g.) usvajala ili odlučivala o Izvješćima direktorice Društva (Uprave) o stanju (poslovanju) Društva ili bilo kojeg drugog Izvješća koje je Uprava dostavila Skupštini na odlučivanje, odnosno je li naknadno odlučivala o Izvješću/ima koje se odnosilo i na predmetno razdoblje.

Regionalna razvojna agencija PANORA d.o.o. je 31. siječnja 2020.g. dostavila očitovanje u kojem se navodi kako u razdoblju u kojem je Božana Tomašević bila zaposlena Skupština Društva nije usvajala ili odlučivala o izvješćima direktorice Društva o stanju (poslovanju) društva ili drugog izvješća. Skupština je, sukladno zakonu, o izvješću o radu i o Financijskom izvješću za cjelokupnu 2018.g. (pa uključujući i predmetno razdoblje) odlučivala na 13. sjednici 26. travnja 2019.g. U prilogu je dostavljena Odluka o utvrđivanju godišnjih financijskih izvješća za razdoblje 1.1.2018.g. do 31.12.2018.g. koja je donijeta 26. travnja 2019.g.

Slijedom svega navedenog, Povjerenstvo je utvrdilo kako dužnosnik Alojz Tomašević, kao predstavnik jedinog osnivača trgovačkog društva Regionalna razvojna agencija Požeško-slavonske županije - PANORA d.o.o. u Skupštini tog Društva nije donosio odluke iz nadležnosti Skupštine koje se odnose na radni i materijalni status direktorice tog trgovačkog društva, u razdoblju u kojem je njegova snaha bila zaposlena u navedenom društvu, odnosno od 1. svibnja 2018.g., od kada je u navedenom trgovačkom društvu zaposlena snaha dužnosnika, do 1. srpnja 2018.g., kada je Javna ustanova Regionalni koordinator razvoja Požeško-slavonske preuzela sve zaposlenike, poslove, materijalno-tehnička sredstva i druga imovinu i imovinska prava od trgovačkog društva PANORA d.o.o. Izvješće o radu i Financijsko izvješće za 2018.g. Skupština društva usvajala je 26. travnja 2019.g. ,kada snaha dužnosnika više nije bila zaposlena u navedenom društvu. Povjerenstvo pritom napominje kako sukladno članku 8. Odluke o osnivanju javne ustanove regionalni koordinator razvoja Požeško-slavonske županije, u koju je snaha dužnosnika prešla raditi, propisano da je Upravno vijeće tijelo koje raspisuje javni natječaj te imenuje i razrješava ravnatelja samostalno, sukladno zakonu.

Slijedom navedenog, Povjerenstvo je donijelo odluku kao što je navedeno u točki I. izreke ovog akta.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Alojz Tomašević, elektroničkom dostavom
2. Objava na internetskoj stranici Povjerenstva
3. Pismohrana